Nicușor Dan, primarul Capitalei, a reacționat după ce Robert Negoiță, primarul Sectorului 3, a depus, vineri, plângere penală pe numele său. Negoiță îl acuză pe Dan de abuz în serviciu.
Nicușor Dan, primarul general al Bucureștiului, a reacționat, vineri, după ce Robert Negoiță, primarul Sectorului 3, a depus în aceeași zi o plângere penală, acuzându-l pe Nicușor Dan de abuz în serviciu și instigare la abuz în serviciu.
"E un om foarte curajos, îl felicit, să se apropie de Parchet singur, foarte curajos", a declarat Nicușor Dan, solicitat să comenteze demersul lui Negoiță. Întrebat de ce afirmă că Negoiță este curajos, primarul general a răspuns sec: "Știe el".
Robert Negoiță îl acuză pe Nicușor Dan că nu ar fi dat liber unor proiecte de modernizare a Sectorului 3, și că le-ar fi interzis angajaților primăriei generale să de aviz acestor proiecte pe care Primăria Sectorului 3 le-a trimis.
"Astăzi, şi o spun cu regret, nimeni nu are nevoie de scandal. Eu nu-mi doresc aşa ceva, eu îmi doresc colaborare. Astăzi, când discutăm, sunt deschis la orice discuţie, la orice colaborare în ideea de a rezolva impasul în care ne aflăm. Am aici o plângere penală împotriva primarului general şi împotriva persoanei fizice care se numeşte Nicuşor Dan, de abuz în serviciu şi instigare la abuz în serviciu.
De ce? Pentru că avem proiecte ale Primăriei Sector 3 transmise de ani de zile către Primăria Generală, proiecte care n-au fost promovate niciodată", a declarat Negoiță, în fața Parchetului de pe lângă Înalta Curte de Casaţie şi Justiţie.
Potrivit lui Negoiță, au fost încălcare prevederile legale conform cărora, când există un proiect, primăria trebuie să emită un aviz în 30 de zile pentru ca acesta să intre în Consiliul General.
"Avizul poate fi favorabil sau negativ, dar el trebuie să existe. Mai mult decât atât – avem un document semnat de primarul general care interzice colegilor din primărie, departamentelor, direcţiilor să elaboreze acel document, ceea ce înseamnă că dacă nu emit acel document este abuz în serviciu, cu consecinţe deosebit de grave. Faptul că interzice colegilor să elaboreze acel document înseamnă instigare la abuz în serviciu, adică instigare la comiterea de infracţiuni", a spus Robert Negoiţă.